VDSS sodba Psp 196/2002
Sodna praksa Višjega delovnega in socialnega sodišča, 2003-04-17

pokojninsko zavarovanje - pokojnina - uskladitev pokojnin

Ker se je tožnica upokojila v letu 1998, ji je toženec pokojnino pravilno preračunal tako, da je upošteval negativno uskladitev pokojnin uveljavljenih v letu 1998 za - 15,23%. Pravna podlaga za to je podana v sklepu Upravnega odbora ZPIZ Slovenije (Ur. l. RS, št. 13/98) v zvezi z 21. členom novele ZPIZ/92. S to novelo je bil spremenjen 161. člen ZPIZ/92, ker bi bile sicer pokojnine, uveljavljene po 1.1.1998, višje od pokojnin, ki so jih zavarovanci z enako pokojninsko dobo in enako pokojninsko osnovo uveljavili do navedenega datuma.

Pritožba se zavrne in se potrdi sodba sodišča prve stopnje.

Sodišče prve stopnje je z izpodbijano sodbo zavrnilo tožbeni zahtevek tožnice, da se razveljavi dokončna odločba toženca opr.št. P-1.021.507 z dne 3.11.1998 in da se ji prizna pravica do starostne pokojnine brez zmanjšanja. Prvostopno sodišče je obenem izpodbijano dokončno odločbo kot pravilno in zakonito potrdilo.

Zoper sodbo se pritožuje tožnica, smiselno zaradi zmotne uporabe materialnega prava. Pri tem navaja, da se ne strinja z negativno uskladitvijo pokojnine za -15,23%.

V odgovoru na pritožbo toženec predlaga zavrnitev pritožbe kot neutemeljene.

Po preizkusu zadeve pritožbeno sodišče ugotavlja, da je prvostopno sodišče razčistilo dejstva, bistvena za odločitev v sporu ter na podlagi pravilno in popolno ugotovljenega dejanskega stanja ob pravilni uporabi materialnega prava tudi pravilno odločilo. Pri tem ni kršilo postopkovnih določb, na katere pritožbeno sodišče pazi po uradni dolžnosti (2. odst. 350. čl. Zakona o pravdnem postopku (Ur.l. RS št. 26/99 in 96/2002 - ZPP). Sodbo je tudi ustrezno obrazložilo tako z dejanskimi kot tudi s pravnimi razlogi. Glede pritožbenih navedb pa pritožbeno sodišče poudarja naslednje.

Namen 161. čl. Zakona o pokojninskem in invalidskem zavarovanju (Ur.l. RS št. 12/92 z nadaljnjimi spremembami - ZPIZ/92) je, da se omogoči vsem zavarovancem, ne glede na to, kdaj se upokojijo, zakonske pogoje, ki naj bi upravičencem zagotavljali ob izpolnjevanju enakih pogojev enak materialni položaj. Z 21. čl. novele ZPIZ/92 (Ur.l. RS št. 7/96) je bil 161. čl. spremenjen tako, da se pokojnina, uveljavljena v tekočem letu, ob odmeri preračuna z odstotkom, izračunanim ob upoštevanju povprečja plač zaposlenih v državi za oktober 1990, povečanega za odstotek vseh uskladitev pokojnin od 1.1.1991 do decembra v koledarskem letu pred letom uveljavitve pravice do pokojnine in dejanskim povprečjem plač v navedenem koledarskem letu. Pri preračunu se ne upoštevajo uskladitve po 162. čl. zakona. Uskladitev pokojnin pa opravi zavod.

Glede na navedeno zakonsko pooblastilo je upravni odbor Zavoda za pokojninsko in invalidsko zavarovanje Slovenije sprejel sklep o preračunu pokojnin, uveljavljenih v letu 1998 (Ur.l. RS št. 13/98). Določil je, da se pokojnine, uveljavljene v letu 1998, ob odmeri preračunajo tako, da se zmanjšajo za 15,23%.

Glede na to, da je bila tožnici priznana pravica do starostne pokojnine od 1.7.1998 dalje, torej se je upokojila v letu 1998, je toženec zato pravilno pokojnino ob odmeri preračunal tako, da jo je zmanjšal za 15,23%. Negativna uskladitev pokojnin, uveljavljenih v letu 1998, je torej posledica sprejetja spremenjenega 161. čl. ZPIZ/92. Sprememba je bila nujna, ker bi bile sicer pokojnine, uveljavljene po 1.1.1998 višje od pokojnin, ki so jih zavarovanci z enako pokojninsko dobo in enako pokojninsko osnovo uveljavili do navedenega datuma. Kot je to v obrazložitvi svoje odločitve (U-I 31/96 z dne 26.11.1998 ob presoji 21. čl. novele ZPIZ/92, poudarilo tudi Ustavno sodišče, je zaradi številnih zakonskih sprememb, nanašajočih se na usklajevanje pokojnin, uveljavljenih v preteklih obdobjih, prišlo do pomembnih odstopanj v višini uskladitev pokojnin in gibanj povprečnih plač vseh zaposlenih. Že uveljavljene pokojnine so se povečale manj kot izhaja iz vsakokratne višine valorizacijskih količnikov, ki služijo kot podlaga za določitev pokojninske osnove in odmero novih pokojnin, pri katerih se upoštevajo gibanja povprečnih plač v celoti. Ob nespremenjeni ureditvi načina določanja valorizacijskih količnikov in sistemov usklajevanja pokojnin, bi brez določbe, kot je 161. čl., prihajalo do vedno večjih razlik med že uveljavljenimi in na novo priznanimi pokojninami.

Z uskladitvijo pokojnin uveljavljenih v letu 1998 za -15,23% se torej zagotavlja enakopraven položaj upokojencev, ki so se upokojili v različnih časovnih obdobjih.

Glede na navedeno je pritožbeno sodišče pritožbo kot neutemeljeno zavrnilo in potrdilo izpodbijano sodbo sodišča prve stopnje.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.